ธอส. เปิดขายสลาก “ต่อเงินต่อทอง” ลุ้นรางวัลเป็นสลากมูลค่าสูงสุด 1 ล้านบาท เริ่มจำหน่าย 12 มกราคมนี้
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธอส. ได้จัดทำผลิตภัณฑ์ “สลากออมทรัพย์ ชุดต่อเงินต่อทอง” มูลค่าหน่วยละ 10,000 บาท กรอบวงเงิน 20,000 ล้านบาท อายุสลาก 3 ปี ให้ผลตอบแทนหน้าสลากร้อยละ 0.50 ต่อปี เมื่อฝากครบกำหนดจะได้รับเงินต้นพร้อมดอกเบี้ยรวมหน่วยละ 10,150 บาท อีกทั้งยังมีสิทธิ์ลุ้นรางวัลเป็นสลากออมทรัพย์ชุดต่อเงินต่อทองเพื่อเพิ่มโอกาสในการถูกรางวัลมากขึ้น ทุกเดือน รวม 36 ครั้งและยังเป็นสลากที่มีผลตอบแทนสูง โดยซื้อสลากเพียง 10 หน่วย หรือ 100,000 บาท จะได้รับผลตอบแทนขั้นต่ำคิดเป็นร้อยละ 0.86 ต่อปี นอกจากนี้ผู้ซื้อยังมีโอกาสถูกรางวัลสูง โดยรางวัลที่ 1 เป็นสลากมูลค่า 1 ล้านบาท รางวัลที่ 2 สลากมูลค่า 100,000 บาท รางวัลที่ 3 สลากมูลค่า 20,000 บาท รางวัลที่ 4 สลากมูลค่า 10,000 บาท และรางวัลพิเศษ รวมทั้งได้รับการยกเว้นภาษีเงินได้บุคคลธรรมดาสำหรับดอกเบี้ยและเงินรางวัลอีกด้วย เริ่มจำหน่ายตั้งแต่วันที่ 12 มกราคม 2565 จนกว่าจะเต็มกรอบวงเงิน และเริ่มออกรางวัลครั้งแรก วันที่ 17 มกราคม 2565 ผู้ที่สนใจสามารถซื้อสลากออมทรัพย์ ธอส. ผ่าน Mobile Application : GHB ALL หรือที่สาขาของธนาคาร ธอส. ทุกสาขาทั่วประเทศ